《携忠儿归甬上别外子》
清代·刘韵

自暌慈姑侧，五历暑与寒。宦辙随闽峤，攀陟恒苦艰。

眷念姑恩重，昕夕愁眉攒。纵有淑贤娣，耿耿心未安。

君也为贫仕，还里良亦难。显扬志犹沮，待时振羽翰。

吾病亟思归，且得共馂餐。有子甫八龄，可博含饴欢。

中馈付姬媵，传舍影不单。功业君自勉，井臼吾当殚。

偕隐俟异日，临别增辛酸。

作者简介：刘韵，字绣琴，一字赠梅，南丰人。奉化知县国观女，鄞县黄家鼎室。有《红雨楼诗钞》。